Taciti Annales XV,62-64

Sequitur caedes Annaei Senecae, 

laetissima principi, 

non quia coniurationis manifestum compererat, 

sed ut ferro grassaretur, 

quando venenum non processerat. 

(…)

Ille interritus poscit testamenti tabulas; 

ac denegante centurione 

conversus ad amicos, 

quando meritis eorum referre gratiam prohiberetur, 

quod unum iam et tamen pulcherrimum habeat, 

imaginem vitae suae relinquere testatur, 

cuius si memores essent, 

bonarum artium famam 

fructum constantis amicitiae pretium laturos. 

simul lacrimas eorum 

modo sermone, 

modo intentior 

in modum coercentis 

ad firmitudinem revocat, 

rogitans ubi praecepta sapientiae, 

ubi tot per annos meditata ratio adversum imminentia?

Cui enim ignaram fuisse saevitiam Neronis? 

neque aliud superesse post matrem fratremque interfectos, 

quam ut educatoris praeceptorisque necem adiceret. 

Ubi haec atque talia velut in commune disseruit, 

complectitur uxorem, 

et paululum adversus praesentem fortitudinem mollitus 

rogat oratque 

temperaret dolori neu aeternum susciperet, 

sed in contemplatione vitae per virtutem actae 

desiderium mariti solaciis honestis toleraret. 

Illa contra sibi quoque destinatam mortem adseverat 

manumque percussoris exposcit.

tum Seneca gloriae eius non adversus, 

simul amore, 

ne sibi unice dilectam ad iniurias relinqueret, 

"Vitae" inquit "delenimenta monstraveram tibi, 

tu mortis decus mavis: 

non invidebo exemplo. 

sit huius tam fortis exitus constantia penes utrosque par, 

claritudinis plus in tuo fine." 

post quae eodem ictu bracchia ferro exsolvunt. 

Seneca, 

quoniam senile corpus 

et parco victu tenuatum 

lenta effugia sanguini praebebat, 

crurum quoque et poplitum venas abrumpit; 

saevisque cruciatibus defessus, 

ne dolore suo animum uxoris infringeret 

atque ipse visendo eius tormenta ad impatientiam delaberetur, 

suadet in aliud cubiculum abscedere. 

et novissimo quoque momento 

suppeditante eloquentia 

advocatis scriptoribus pleraque tradidit,

quae in vulgus edita eius verbis invertere supersedeo. 

At Nero 

nullo in Paulinam proprio odio, 

ac ne glisceret invidia crudelitas, 

iubet inhiberi mortem. 

hortantibus militibus 

servi libertique obligant bracchia, 

premunt sanguinem, 

incertum an ignarae. 

nam, 

ut est vulgus ad deteriora promptum, 

non defuere qui crederent, 

donec implacabilem Neronem timuerit, 

famam sociatae cum marito mortis petivisse, 

deinde 

oblata mitiore spe 

blandimentis vitae evictam; 

cui addidit paucos postea annos, 

laudabili in maritum memoria 

et ore ac membris in eum pallorem albentibus, 

ut ostentui esset multum vitalis spiritus egestum.


Seneca interim, 

durante tractu et lentitudine mortis, 

Statium Annaeum, 

diu sibi amicitiae fide et arte medicinae probatum, 

orat provisum pridem venenum, 

quo damnati publico Atheniensium iudicio exstinguerentur, 

promeret; 

adlatumque hausit frustra, 

frigidus iam artus et cluso corpore adversum vim veneni. 

postremo stagnum calidae aquae introiit, 

respergens proximos servorum 

addita voce 

libare se liquorem illum Iovi liberatori. 

exim balneo inlatus 

et vapore eius exanimatus, 

sine ullo funeris sollemni crematur. 

ita codicillis praescripserat, 

cum etiam tum 

praedives et praepotens 

supremis suis consuleret. 

